शिमला किन्नौर हाईवे जगह-जगह ब्लॉक; आनी बाजार में बाढ़ के बाद रात में अफरा-तफरी
Himachal Pradesh Monsoon 2023, Himachal Pradesh Monsoon, Himachal Pradesh Monsoon News हिमाचल प्रदेश में बारिश का कहर नहीं थम रहा। बीती रात भी शिमला, किन्नौर और कुल्लू जिले के कई क्षेत्रों में जगह-जगह लैंडस्लाइड से तबाही हुई है।
हिमाचल प्रदेश में बारिश का कहर नहीं थम रहा। बीती रात भी शिमला, किन्नौर और कुल्लू जिले के कई क्षेत्रों में जगह-जगह लैंडस्लाइड से तबाही हुई है। तीन दिन से बंद पड़े शिमला-किन्नौर NH-5 पर चौरा में सुबह के वक्त लैंडस्लाइड हुआ। NH-5 अब जगह-जगह बंद है। उधर, कुल्लू के आनी की देहरी खड्ड में बाढ़ के बाद रातभर क्षेत्र के लोगों में अफरा-तफरी मची रही।
वहीं पिछले 24 घंटे के दौरान भी रामपुर और किन्नौर में चट्टानें खिसकने से खूब तबाही मची। रामपुर में कॉलेज के सामने पूरा पहाड़ सड़क पर गिर गया। रामपुर के ही ज्यूरी में भी पूरी पहाड़ी किन्नौर को शिमला से जोड़ने वाले नेशनल हाईवे-5 पर गिरी। NH-5 बंद होने से किन्नौर जिले का शिमला से पूरी तरह संपर्क कटा हुआ है। ब्रोनी खड्ड के पास हाईवे का हिस्सा नदी में निरंतर टूट कर गिर रहा है।
वहीं वैकल्पिक सड़क लुहरी-ओट नेशनल हाईवे-305 भी कई स्थानों पर बंद पड़ा है। किन्नौर के ही नाथपा गांव की पहाड़ी से 4 दिन से चट्टानें गिर रही हैं। इससे गांव पर खतरा मंडरा रहा। इसके बाद गांव में 4 घरों को भी खाली करवाया गया। गांव में दहशत का माहौल बना हुआ है।
कोटगढ़ क्षेत्र में 40 के करीब घरों में दरारे आने से खतरे की जद में आ गए हैं। कोटगढ़ के अलावा बसलन, ठियोग के सैंज में भी बारिश से तबाही हुई है। 
आज यलो अलर्ट
मौसम विभाग की माने तो कल से दो अगस्त तक मानसून थोड़ा कमजोर पड़ेगा। इस दौरान कुछेक स्थानों पर बारिश हो सकती है।
45 लोगों की जान जा चुकी अब तक
प्रदेश में 24 जून से अब तक फ्लैश फ्लड और लैंड स्लाइड की चपेट में आने से 45 लोगों की जान जा चुकी है। 42 लोगों की मौत 7 से 11 जुलाई के बीच हुई भारी बारिश के दौरान गई है। भारी बारिश से 5536 करोड़ रुपए की निजी व सरकारी संपत्ति बारिश की भेंट चढ़ चुकी है।
699 घर पूरी तरह जमींदोज हो गए हैं, जबकि 7093 घरों को आंशिक नुकसान हुआ है। 240 दुकानें, 2120 गौशालाएं और 103 लेबर शेड व पुल ध्वस्त हुए हैं। इससे हजारों लोग बेघर हुए हैं।
468 सड़कें 16 दिन से बंद पड़ीं
भारी बारिश के कारण आई आपदा की वजह से 468 सड़कें 16 दिन से बंद पड़ी हैं। इससे प्रदेशवासियों की आवाजाही बुरी तरह प्रभावित हुई है। चिंता इस बात की है कि प्रदेश में आगे भी मौसम साफ होने की संभावना नहीं है। बार-बार हो रही बारिश सड़कों की बहाली के काम में बाधा उत्पन्न कर रही है।